‘ทิสโก้’รับมือเปิดเสรีวางระบบเอื้อกองทุน
บลจ.ทิสโก้ เลือกระบบ &#8220;ชาร์ลส์ ริเวอร์&#8221; เพิ่มประสิทธิภาพบริหารกองทุนรับมือเปิดเสรี ตอบสนองลูกค้า High Net worth
6 ก.พ. 2555

บลจ.ทิสโก้ เลือกระบบ “ชาร์ลส์ ริเวอร์” เพิ่มประสิทธิภาพบริหารกองทุนรับมือเปิดเสรี ตอบสนองลูกค้า High Net worth
น.ส.อารยา ธีระโกเมน กรรมการ อำนวยการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทได้เลือก ชาร์ลส์ ริเวอร์ ดีเวลอปเม้นต์ ผู้นำด้านการให้บริการซอฟต์แวร์เพื่อจัดการการลงทุนรายใหญ่ของโลกเข้ามาวางระบบจัดการการลงทุนให้มีประสิทธิภาพและมีความคล่องตัว รวมถึงเพื่อรองรับการเปิดเสรีทางการเงินของกลุ่มประชาคมเศรษฐกิจอาเซียนในปีนี้ ทำให้การแข่งขันรุนแรง
“เราจะเริ่มใช้ระบบนี้อย่างเป็นทางการในปีนี้ ซึ่งถือเป็นหนึ่งในกลยุทธ์ที่นำมาใช้เพื่อรองรับการเติบโตของธุรกิจในอนาคต โดยมุ่งตอบสนองความต้องการในการลงทุนที่หลากหลาย โดยเฉพาะกลุ่มลูกค้า High Net worth ที่ขยายตัวโดดเด่น ซึ่งเป็นกลุ่มที่มีความต้องการการลงทุนแบบเฉพาะตัว” น.ส.อารยา กล่าว
นอกจากนี้ ระบบสามารถรองรับการลงทุนในต่างประเทศได้ทุกสกุลเงินและตราสารทางการเงินทุกประเภท ซึ่งเอื้อต่อการพัฒนาผลิตภัณฑ์กองทุนต่างๆ โดยเฉพาะกองทุนที่ลงทุนในต่างประเทศ (FIF) รวมถึงเตรียมความพร้อมสำหรับกฎเกณฑ์ข้อบังคับทางการเงินใหม่ๆ ได้ทุกรูปแบบ
ด้านคาเมรอน ฟีลด์ กรรมการผู้จัดการ ประจำภาคพื้นเอเชียแปซิฟิก ชาร์ลส์ริเวอร์ ดีเวลอปเมนต์ กล่าวว่า ในช่วง 5 ปีที่ผ่านมา ประเทศไทยได้กลายมาเป็นหนึ่งในตลาดกองทุนรวมที่ใหญ่ที่สุดในเอเชียตะวันออกเฉียงใต้ ซึ่งชาร์ลส์ ริเวอร์สามารถตอบสนองความต้องการเฉพาะตัวของบริษัทจัดการสินทรัพย์และในการลดต้นทุนโดยใช้แพลตฟอร์มที่ผนวกรวมกันเข้าเป็นแพลตฟอร์มเดียวช่วยให้ทิสโก้เพิ่มความสามารถในการแข่งขันและจัดการสำหรับการเติบโตขึ้นได้